b'\n_START_ARTICLE_\nGubernija (alaus darykla)\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 bravoras pamin\xc4\x97tas \xc5\xa0iauli\xc5\xb3 dvaro inventoriuje, kuris archyvo darbuotoj\xc5\xb3 yra datuojamas XVII a. pabaiga. 1680\xc2\xa0m. sudarytas \xc5\xa0iauli\xc5\xb3 ekonomijos inventorius, kuriame minimas ir bravoras, dengtas drany\xc4\x8diomis, \xc4\xaf j\xc4\xaf durys ant b\xc4\x97g\xc5\xabn\xc5\xb3. Jis es\xc4\x85s toliau nuo pagrindini\xc5\xb3 r\xc5\xabm\xc5\xb3 lauke (skiria nuo r\xc5\xabm\xc5\xb3 vartai) netoli nedidelio gyvenamo namo (r\xc5\xabmeli\xc5\xb3) ir pirties._NEWLINE_1786\xc2\xa0m. bravoras baigtas iventorizuoti. I\xc5\xa1likusiame 825 lap\xc5\xb3 \xc5\xa0iauli\xc5\xb3 ekonomijos inventoriuje, kuris baigtas ra\xc5\xa1yti 1786\xc2\xa0m. liepos 1 d., jame smulkiai apra\xc5\xa1yta ir Gubernijos alaus darykla: \xc4\xaemon\xc4\x97 buvo su 5 d\xc5\xabmtraukiais, tur\xc4\x97jo \xc4\xaf\xc4\x97jim\xc4\x85 nuo e\xc5\xbeero. Bravoras medinis, \xc4\x8derp\xc4\x97mis, kai kur malksnomis dengtas, grindys i\xc5\xa1klotos plytomis ir akmenimis. Tur\xc4\x97jo prieang\xc4\xaf, trob\xc4\x85 su \xc5\xa1onine dalimi, r\xc5\xabs\xc4\xaf, kit\xc4\x85 trob\xc4\x85\xc2\xa0\xe2\x80\x93 salyklin\xc4\x99, statini\xc5\xb3 patalp\xc4\x85, alaus virimo viet\xc4\x85, kelet\xc4\x85 gyvenam\xc5\xb3j\xc5\xb3 patalp\xc5\xb3, krovini\xc5\xb3 k\xc4\x97limo \xc4\xafrengin\xc4\xaf, atskir\xc4\x85 svirnel\xc4\xaf, tvart\xc4\x85 raguo\xc4\x8diams ir arklid\xc4\x99, ledain\xc4\x99. Pastatai tur\xc4\x97jo daug lang\xc5\xb3. Vanduo i\xc5\xa1 \xc5\xa1ulinio vamzd\xc5\xbeiais buvo pumpuojamas tiesiog \xc4\xaf alaus darykl\xc4\x85._NEWLINE_Iki 1795\xc2\xa0m. Gubernijos dvaras su alaus darykla priklaus\xc4\x97 karali\xc5\xa1kajam dvaro stalui ir b\xc5\xabdavo nuomojamas kartu su \xc5\xa0iauli\xc5\xb3 ekonomija \xc4\xafvairiems didikams. Po tre\xc4\x8diojo Abiej\xc5\xb3 Taut\xc5\xb3 Respublikos padalijimo carien\xc4\x97s Jekaterinos II malone \xc5\xa0iauli\xc5\xb3 ekonomijos \xc5\xbeem\xc4\x97s ir alaus darykla atiteko jos favoritui grafui Platonui Zubovui._NEWLINE_I\xc5\xa1likusiuose Gubernijos dvaro alaus daryklos akmen\xc5\xb3 pamatuose yra i\xc5\xa1kalta 1799 met\xc5\xb3 data, ji priskiriama pirmajai dvaro alaus gamyklos rekonstrukcijai. M. Gri\xc5\xa1kevi\xc4\x8diaus ra\xc5\xa1ytoje \xc5\xa0iauli\xc5\xb3 ekonomijos istorijoje apie 1799 met\xc5\xb3 laikotarp\xc4\xaf ra\xc5\xa1oma: Nuo spalio 1-osios aludaris Jurgis Trze\xc5\xa1\xc4\x8dik (\xc4\x8dekas) pradeda \xc5\xa0iauli\xc5\xb3 rakte virti ger\xc4\x85 al\xc5\xb3, d\xc4\x97l kurio yra atgabenami Brunsvicos apyniai i\xc5\xa1 Liepojos. Atvykus \xc4\x8dek\xc5\xb3 aludariui buvo atlikti patalp\xc5\xb3 pertvarkymai, pakeistas alaus daryklos inventorius, \xc4\xafrengimai. Pirmoji alaus daryklos rekonstrukcija, prasid\xc4\x97jusi 1799 metais, truko daugiau kaip 10 de\xc5\xa1imt met\xc5\xb3. \xc5\xa0ios rekonstrukcijos metu buvo kei\xc4\x8diami pamatai ir i\xc5\xa1pl\xc4\x97sta pati darykla._NEWLINE_Alaus darykla stov\xc4\x97jo prie centrinio pa\xc5\xa1to arkli\xc5\xb3 kelio Peterburgas\xe2\x80\x93Berlynas\xe2\x80\x93Pary\xc5\xbeius ir buvo pla\xc4\x8diai \xc5\xbeinomas jos puikus alus. \xc5\xa0iauli\xc5\xb3 metra\xc5\xa1tyje minima, kad 1807 metais Rusijos caras Aleksandras I su \xc5\xa1eima, va\xc5\xbeiuodamas susitikti su Napoleonu Til\xc5\xbe\xc4\x97je, g\xc4\x97r\xc4\x97 darykloje padaryt\xc4\x85 al\xc5\xb3, o Napaleono armijos kariai prava\xc5\xbeiuodami pro \xc5\xa0iaulius, pakel\xc4\x97s namuose ragavo dvaro alaus darykloje pagaminto alaus. D\xc4\x97l pranc\xc5\xabz\xc5\xb3-rus\xc5\xb3 karo smuko valdi\xc5\xa1ko alaus virimas. 1811 metais nurodoma, kad \xe2\x80\x9ealaus bravorai \xc5\xa0iauli\xc5\xb3 ir Naisi\xc5\xb3 raktuose sustojo\xe2\x80\x9c. V\xc4\x97liau dvaro alaus darykloje laikinai buvo \xc4\xafkurta karo ligonin\xc4\x97._NEWLINE_Antr\xc4\x85 kart\xc4\x85 darykla rekonstruota XIX a. pabaigoje\xc2\xa0\xe2\x80\x93 XX a. prad\xc5\xbeioje. 1890 metais \xc4\xafmon\xc4\x97je pastatyta pirmoji dvylikos arklio j\xc4\x97g\xc5\xb3 galingumo garo ma\xc5\xa1ina ir \xc4\xafrengta katilin\xc4\x97. 1895 metais prapl\xc4\x97stas dabartinis salyklo gamybos pastatas, u\xc5\xbestatant ant esam\xc5\xb3 sien\xc5\xb3 dar du auk\xc5\xa1tus, atvestas gele\xc5\xbeinkelis. Rekonstrukcija u\xc5\xbebaigta 1900 metais. 1909 metais alaus darykla pagamino daugiau kaip 1000 kibir\xc5\xb3 alaus kasdien, o prie\xc5\xa1 pat Pirm\xc4\x85j\xc4\xaf pasaulin\xc4\xaf kar\xc4\x85 iki 300 t\xc5\xabkstan\xc4\x8di\xc5\xb3 kibir\xc5\xb3 alaus per metus. 1926 metais alaus darykla per var\xc5\xbeytines \xc4\xafsigijo Ragu\xc4\x8dio alaus darykl\xc4\x85, susivienijusi su Kauno alaus darykla, parduodamo alaus kiekiu buvo pirma Lietuvoje._NEWLINE_1926 metais darykla garsino Lietuv\xc4\x85 Kunigaik\xc5\xa1\xc4\x8di\xc5\xb3 alaus gamyba. \xc5\xa0is alus tarpukariu buvo apdovanotas dviem tarptautiniais medaliais. Alaus gamyba darykloje po truput\xc4\xaf augo: 1930 metais \xcc\xb6 siek\xc4\x97 pusantro milijono litr\xc5\xb3, o 1937 metais \xcc\xb6 jau apie 2 mln. litr\xc5\xb3._NEWLINE_Nuo 1937 met\xc5\xb3 vasaros alaus darykla buvo ple\xc4\x8diama, didinamos patalpos, statomi nauji \xc4\xafrengimai. Kain\xc5\xb3 tvarkytojas nustat\xc4\x97 alaus standartus. Silpniausiam arba stalo alui leista 3 laipsniai stiprumo, normaliam\xc2\xa0\xe2\x80\x93 3,8 laipsnio, o stipriam\xc2\xa0\xe2\x80\x93 5 laipsniai._NEWLINE_Antrojo pasaulinio karo metu darykla buvo visi\xc5\xa1kai sugriauta ir sudeginta. 1944\xc2\xa0m. rugpj\xc5\xab\xc4\x8dio m\xc4\x97nes\xc4\xaf, nors ir be stogo, \xc4\xafmon\xc4\x97 v\xc4\x97l prad\xc4\x97jo veikti. Tr\xc5\xabko \xc5\xbealiav\xc5\xb3, al\xc5\xb3 gamino i\xc5\xa1 karo metu apdegusio salyklo, buvo dirbama rankiniu b\xc5\xabdu. 1950 metais buvo suremontuota karo metu sudegusi automatin\xc4\x97 alaus pilstymo linija, kuri v\xc4\x97liau dirbo iki 1957 met\xc5\xb3, kol buvo \xc4\xafrengtas naujas pilstymo skyrius. Apie 1970\xc2\xa0m. \xc4\xafmon\xc4\x97je dirbo 262 \xc5\xbemon\xc4\x97s. 1996 metais AB \xe2\x80\x9eGUBERNIJA\xe2\x80\x9c \xc4\xafmon\xc4\x97 privatizuota fizini\xc5\xb3 asmen\xc5\xb3 grup\xc4\x97s. 1999\xc2\xa0m. \xc5\xa0veicarijoje buvo nupirkta visa Gurteno alaus darykla, pargabenta \xc4\xaf \xc5\xa0iaulius ir per metus sumontuota. Nuo tada alaus darykloje prad\xc4\x97tas gaminti ne tik mie\xc5\xbeinis, bet ir kvietinis alus. Istoriniam kult\xc5\xabriniam paveldui liko puikiai i\xc5\xa1saugoti senosios alaus daryklos r\xc5\xabsiai._NEWLINE_Alaus darykla, i\xc5\xa1saugojusi gilias aludaryst\xc4\x97s tradicijas, gamina kvietin\xc4\xaf, \xe2\x80\x9eale\xe2\x80\x9c ir \xe2\x80\x9elager\xe2\x80\x9c stiliaus al\xc5\xb3. Savo produkcij\xc4\x85 eksportuoja \xc4\xaf Vokietij\xc4\x85, Did\xc5\xbei\xc4\x85j\xc4\x85 Britanij\xc4\x85, Lenkij\xc4\x85, Latvij\xc4\x85, Rusij\xc4\x85, Afrikos \xc5\xbeemyn\xc4\x85, Jungtines Amerikos Valstijas. Aktyviai prisideda prie \xc4\xafvairi\xc5\xb3 \xc5\xa0iauli\xc5\xb3 miesto visuomenini\xc5\xb3, kult\xc5\xabros bei sporto projekt\xc5\xb3.'